Document ID: 32009R0186

ΚΑΝΟΝΙΣΜΌΣ (ΕΚ) αριθ. 186/2009 ΤΗΣ ΕΠΙΤΡΟΠΉΣ
της 9ης Μαρτίου 2009
για το άνοιγμα των αγορών βουτύρου με διαγωνισμό για την περίοδο που λήγει στις 31 Αυγούστου 2009
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 13 παράγραφος 3 και το άρθρο 18 παράγραφος 2 στοιχείο δ), σε συνδυασμό με το άρθρο 4,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 181/2009 της Επιτροπής (2) ανεστάλη στις 6 Μαρτίου 2009 η αγορά βουτύρου στην παρέμβαση σε καθορισμένη τιμή για την περίοδο από την 1η Μαρτίου έως τις 31 Αυγούστου 2009 διότι οι προσφορές υπερέβησαν τους 30 000 τόνους, ποσότητα που καθορίζεται στο άρθρο 13 παράγραφος 1 στοιχείο γ) του κανονισμού (ΕΚ) αριθ. 1234/2007.
(2)
Για να συνεχιστεί η στήριξη της αγοράς βουτύρου, πρέπει να προκηρυχθεί διαγωνισμός.
(3)
Το άρθρο 13 του κανονισμού (ΕΚ) αριθ. 105/2008 της Επιτροπής (3) θεσπίζει κανόνες που πρέπει να ακολουθούνται όταν η Επιτροπή αποφασίζει ότι η αγορά πρόκειται να πραγματοποιηθεί στο πλαίσιο διαγωνισμού.
(4)
Λόγω της ιδιαίτερης κατάστασης των αγορών γάλακτος και γαλακτοκομικών προϊόντων και για να βελτιωθεί η αποτελεσματικότητα του συστήματος, είναι σκόπιμο να αυξηθεί, κατά παρέκκλιση, η συχνότητα των διαγωνισμών σε δύο μηνιαίως.
(5)
Για να καταστεί δυνατή η έναρξη της αγοράς βουτύρου με διαγωνισμό αμέσως μετά την αναστολή της αγοράς από την παρέμβαση σε καθορισμένη τιμή, ο παρών κανονισμός πρέπει να τεθεί σε ισχύ το συντομότερο δυνατόν.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αγορά βουτύρου με διαγωνισμό, πέραν του ορίου που προβλέπεται στο άρθρο 13 παράγραφος 1 του κανονισμού (ΕΚ) αριθ. 1234/2007, παραμένει ανοικτή έως τις 31 Αυγούστου 2009, υπό τις προϋποθέσεις που προβλέπονται στον κανονισμό (ΕΚ) αριθ. 105/2008 κεφάλαιο ΙΙ τμήμα 3 και στον παρόντα κανονισμό.
Άρθρο 2
Κατά παρέκκλιση του άρθρου 13 παράγραφος 3 του κανονισμού (ΕΚ) αριθ. 105/2008, η προθεσμία υποβολής προσφορών για τους επιμέρους διαγωνισμούς λήγει την πρώτη και την τρίτη Τρίτη κάθε μήνα στις 11:00 π.μ. (ώρα Βρυξελλών).
Ωστόσο, για το μήνα Αύγουστο, η προθεσμία λήγει την τέταρτη Τρίτη στις 11:00 π.μ. (ώρα Βρυξελλών). Εάν η Τρίτη είναι αργία, η προθεσμία λήγει την προηγούμενη εργάσιμη ημέρα στις 11:00 π.μ. (ώρα Βρυξελλών).
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Μαρτίου 2009.

Labels: 3
17